Kondrót, Maroš, poslanec NR SR (2013-01-29):
Ďakujem pekne, pán predseda. Vážené kolegyne poslankyne, vážení kolegovia poslanci, tomuto zákonu aj vzhľadom na búrlivú diskusiu, ktorá bola začatá na minulej schôdzi a pokračuje na 14. schôdzi, bola venovaná veľká pozornosť tak zo strany ministerstva, predkladateľa, ako aj zo strany spravodajcu. Okrem mnohých stretnutí, kde sme diskutovali tento návrh zákona s ministerstvom a Úradom pre reguláciu sieťových odvetví, bola minulý týždeň zvolaná energetická komisia, ktorá pracuje pod Výborom pre hospodárske záležitosti Národnej rady Slovenskej republiky. A na základe týchto výstupov podávam pozmeňujúci návrh poslanca Maroša Kondróta k vládnemu návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Máme to ako tlač č. 334. Po prvé, v čl. I sa vypúšťa bod 7 a bod 29. Nasledujúce body sa primerane prečíslujú. V prípade schválenia tejto zmeny sa táto premietne do ustanovenia o účinnosti v čl. II. Odôvodnenie: Ustanovenie má za cieľ vypustiť navrhované rozšírenie podpory poskytovanej podľa § 3 ods. 3 zákona pre zdroje s celkovým inštalovaným výkonom do 300 MW, ak je elektrina vyrábaná z obnoviteľných zdrojov energie alebo vysoko účinnou kombinovanou výrobou. Po druhé, v čl. I sa dopĺňa nový bod 8, ktorý znie: „8. V § 3 ods. 4 písm. f) sa vypúšťajú slová „ak podiel tepla dodaného na technologické účely je najviac 40 % z využiteľného tepla“. Nasledujúce body sa primerane prečíslujú. V prípade schválenia tejto zmeny sa táto premietne do ustanovenia účinnosti v čl. II. Ustanovenie vytvára predpoklady pre efektívnejšie využívanie vysoko účinnej kombinovanej výroby tým, že podmienkou nebude podiel tepla dodaného na technologické, respektíve komunálne účely, nakoľko využitie tepla na rôzne účely nebude limitovať jeho využívanie a reálna dodávka tepla zo zariadení kombinovanej výroby v závislosti od klimatických podmienok v priebehu roka sa mení. Po tretie, v čl. I sa dopĺňa nový bod 10, ktorý znie: „10. V § 3 sa za ods. 6 vkladajú nové odseky 7 a 8, ktoré znejú: „(7) Rekonštrukcia alebo modernizácia technologickej časti zariadenia výrobcu elektriny musí zabezpečiť technologické zhodnotenie zariadenia spočívajúce najmä v preukázateľnom zvýšení účinnosti, zvýšení inštalovaného výkonu, znížení vlastnej spotreby energie alebo znížení strát a nákladov na výrobu elektriny, ktoré výrobca preukáže znaleckým posudkom. (8) Ak náklady na rekonštrukciu alebo modernizáciu technologickej časti zariadenia výrobcov elektriny poľa § 3 ods. 6 sú nižšie ako 50 % investičných nákladov na obstaranie novej, porovnateľnej technologickej časti zariadenia výrobcu elektriny, okrem zariadenia výrobcu elektriny využívajúce ako zdroj vodnú energiu s inštalovaným výkonom do 2 MW, tak doplatok podľa ods. 1 písm. c) sa znižuje nasledovne: po a) v rozsahu menej ako 50 % do 40 % vrátane, najmenej o 20 %, po b) v rozsahu menej ako 40 % do 30 % vrátane, najmenej o 40 %, po c) v rozsahu menej ako 30 % do 20 % vrátane, najmenej o 60 %, po d) v rozsahu menej ako 20 % do 10 % vrátane, najmenej o 80 % a po e) v rozsahu menej ako 10 % o 100 %.“. Doterajšie ods. 7 až 11 sa označujú ako ods. 9 až 13. Nasledujúce body sa primerane prečíslujú. V prípade schválenia tejto zmeny sa táto premietne do ustanovenia o účinnosti v čl. II. Odôvodnenie: Ustanovenie stanovuje podmienky preukázania rekonštrukcie alebo modernizácie technologickej časti zariadenia výrobcu elektriny. Ustanovenie zároveň upresňuje rozsah podpory pre rekonštruované a modernizované zariadenia výrobcov elektriny, kde sa rozsah podpory prostredníctvom ceny elektriny stanovenej Úradom pre reguláciu sieťových odvetví podľa § 6 ods. 1 písm. a) a ods. 2 zákona č. 309/2009 Z. z. v znení neskorších predpisov zužuje v závislosti od vynaložených investičných nákladov na rekonštrukciu alebo modernizáciu technologickej časti zariadenia výrobcu elektriny z obnoviteľných zdrojov energie a vysoko účinnou kombinovanou výrobou. Po štvrté, v čl. II sa slová „1. januára 2013“ nahrádzajú slovami „1. marca 2013“ a slová „1. apríla 2013“ nahrádzajú slovami „1. júla 2013“. Odvôvodnenie: Ustanovenie upravuje dátum účinnosti navrhovaného zákona. Dovolím si ešte navrhnúť vzhľadom na to, že už máme rozdanú spoločnú správu, ktorá bude prečítaná na konci diskusie, aby sme o bodoch zo spoločnej správy hlasovali osobitne. Ďakujem.